Max yalon Jesús axca tiꞌ:
Wal yel chi wal ayex,
kꞌinalok ay junok corral calnel bay chi octok junok winak tinaniꞌ,
ta manak bay is tiꞌ jun corral tuꞌ chi ca yoctok,
palta txꞌok bay chi ca yoctok,
elkꞌom ton jun axca tuꞌ.
A pax mac a yul tiꞌ corral chi octok xin,
a ton nak yilomal no tuꞌ.
A nak waynem corral,
a chi jakon tiꞌ corral bay nak ilom calnel.
Yojtak no calnel yilomal.
Yojtak nak ilom calnel tuꞌ bi junjun is calnel.
A chi ion eltek noꞌ.
Chi xew yion eltek nak noꞌ is calnel,
cax chi babji satak noꞌ.
Chi oc tzakan noꞌ yintak nak,
yujtol yojtakxa noꞌ yul is nukꞌ.
Palta kꞌinalok ay junokxa winak man kꞌaynakok noꞌ yetok,
man comonok chi oc tzakan noꞌ yintak.
Ta man kꞌaynakok noꞌ yetok,
chi el bulnaj noꞌ bay,
ẍi Jesús.
Max yaltek Cham jun abix tiꞌ bay eb,
palta maj nachaj el yuj eb tzet chi yal elapnok.
Cax max yalon pax Jesús bay eb axca tiꞌ:
Wal yel chi wal ayex,
axca tiꞌ corral bay chi ecꞌ oc no calnel,
cay in tuꞌ.
Ay eb babel jaynak in satak,
max tzꞌak yaloc ba eb chekbejok Dios.
Axca wal junok elkꞌom chi oc yul corral,
cay wal tuꞌ eb masanil,
palta eb yet-xa Dios,
maj yaoc eb cꞌul yin eb.
Ayin tiꞌ,
lajan in axca junok tiꞌ corral tuꞌ.
A eb a ayin chi ca yoqui,
ok colchaj eb.
Axca junok calnel chi octok,
chi eltek yul is corral sayon low ba,
caytuꞌ ok yun eb.
Ay eb axca junok elkꞌom chi jayi,
chi yelkꞌanentok,
cax chi yakꞌon camok.
Axa in ayin tiꞌ,
max in jay yuj ul wakꞌon kꞌinal eb,
tol tzꞌakan yin watxꞌilal.
Ayin tiꞌ lajan in axca junok ilom calnel caw wal watxꞌ,
cax bekan cꞌul cam qꞌuexelok noꞌ.
Ay bay tocꞌal chi manlay junok mac chi ilwi calnel,
palta man wal acaw aj calnelok.
A yet chi yilon jay no ok,
ayman chi bekcan bulan no calnel tuꞌ txꞌoklil,
cax chi eli yujtol man yetok noꞌ.
Chi lajwi tuꞌ chi uchlaycan saklem no calnel tuꞌ yuj no ok.
A nak ilom calnel tuꞌ,
chi el nak,
yujtol asan yuj tojbil cꞌu nak xan chi ilwi calnel,
man wal yujok tol ay yelapnok noꞌ yul sat.
Ayin tiꞌ,
lajan in axca junok ilom calnel caw wal watxꞌ.
A eb wet,
axca tol in calnel eb.
Ojtakbil in yuj in Mam.
Acꞌalaꞌ in,
wojtak in Mam.
Axca wal wojtaknen in ba yetok in Mam,
caytuꞌ wojtaknen in ba yetok eb wet-xa yayji.
Ok wakꞌ in ba cam qꞌuexelok eb wet tuꞌ.
Ay juntzanxa eb tolto ok yaoc cꞌul win,
asan tol man jet conobok eb.
Yowalil ok in wajbaj oc eb.
Ok yiken eb ayin.
Junxanej oyan ok yun eb wet tuꞌ masanil,
yujtol asannej in ok wil eb.
Chi camel cꞌul in Mam win,
yujtol ok wakꞌ in ba camok,
cax ok wiquisnen pax aj in ba junelxa.
Ayin tiꞌ,
chi el yin in cꞌul wakꞌon in ba camok.
Cꞌam mac chi jeꞌ in yakꞌon camok,
ta cꞌam chi yal in cꞌul.
Ay wikbej wakꞌon in ba camok.
Ay cꞌapax wikbej wiquisbi aj junelxa,
yujtol caytuꞌ max yut yakꞌoncan in Mam jun chekbanil tiꞌ ayin,
ẍi Jesús bay eb.
A yet max yalon juntzan tiꞌ,
max teyelen aj ba eb aj Judea tuꞌ yuj.
Ca pojan max yut ba eb junelxa.
Ay nan eb max alon axca tiꞌ:
—¿Tzet xan che yab tzet chi yal jun winak tiꞌ?
Ilab tol ayoc espíritu yob yin.
Chabil oybinak sat yuj,
ẍi eb.
Palta ay pax nanxa eb chi alon axca tiꞌ:
—Ta a espíritu yob ayoc yin,
¿xin ta chi jeꞌ yalon axca tiꞌ?
¿Tom chi jeꞌ jakon espíritu yob tuꞌ sat junok mac cꞌam chi jeꞌ yilwi?
ẍi nanxa eb tuꞌ.